Tajjeb wieħed jgħid li bħala Partit ksibna riżultati tajbin fl-elezzjonijiet tal-Kunsilli Lokali, fejn anki rnexxielna niksbu maġġoranza fl-lokalitajiet ġodda bħal San Pawl, il-Mosta kif ukoll is-Siġġiewi. Immorru lil hinn minn dan kollu u nħarsu 'l quddiem, fejn ninsab ċert li għadna naraw il-piż ta' responsabbiltà li l-votantti tefgħu kemm fuq il-Partit kif ukoll fuq kull membru elett fil-Kunsill. Għaldaqstant, wara r-riżultat issa għandna mmorru lil hinn mill-kulur politiku u naraw flimkien x'inhuma l-aspettattivi tar-residenti biex b'governanza tajba u tmexxija bil-għaqal ir-residenti jiksbu fiduċja fil-Kunsilli. Meta wieħed jara l-kandidati li ġew eletti, joħroġ il-fatt li hemm numru ta' Sindki kif ukoll kandidati li huma ġodda għall-Kunsilli Lokali. Għaldaqstant jidher il-fatt li l-votant wera x-xewqa li jkun hemm demm ġdid, b'ideat ġodda flimkien mal-esperjenza ta' kandidati li kienu diġà servew fil-Kunsill u reġgħu ġew eletti. Huwa issa fir-responsabbiltà ta' kull Kunsill li temi ġeneriċi li ġew enfasizzati waqt il-kampanja elettorali jibdew jieħdu bixra oħra biex jindirizzaw l-bżonnijiet tal-lokalità rispettiva filwaqt li jiġi mfassal pjan t'azzjoni. Dan kollu ma jistax isir jekk il-Kunsill ma jiftaħx il-bibien tiegħu u ma jinvolvix mhux biss kull membru tal-Kunsill imma wkoll ir-residenti. Għaldaqstant, nenfasizza wkoll li kull membru fil-Kunsill għandu juri impenn fil-ħidma li tkun afdata lilu filwaqt li jagħmel dan b'akkontabbiltà lejn il-Kunsill Lokali li huwa jirrappreżenta. Nemmen li s-Sindki u l-Kunsilliera eletti għandhom jieħdu dan l-irwol bl-akbar serjetà jekk vera nemmnu li l-Kunsill Lokali għandu jkun Gvern Lokali. Għaldaqstant, inħeġġeġ lil kull membru tal-Kunsill biex jattendi laqgħat u taħriġ li jiġu organizzati kemm mid-Diviżjonali għall-Gvern Lokali kif ukoll mill-Assoċjazzjoni Kunsilli Lokali. Ma nistgħux nibqgħu noperaw il-Kunsill, b'membri eletti li ma jkollhomx l-għodda u l-għarfien neċessarju biex imexxu lill-Kunsill b'governanza tajba. Għaldaqstant, nemmen li t-taħriġ li se jkunu qed jiġi mfassal minn żmien għal żmien se jservi biex membru elett ikun jista' jaqdi l-funzjonijiet tiegħu bl-aħjar mod possibbli. Tmexxija għaqlija, effettiva u effiċjenti tkun impossibbli mingħajr ma wieħed isemmi l-funzjoni importanti li għandu l-amministrattiv tal-Kunsill. Nemmen li s-Sindku flimkien mas-Segretarju Eżekuttiv għandhom jaħdmu f'armonija b'risq il-ġid tal-lokal. Dan ifisser li r-responsabbiltà ta' akkontabbiltà ma sserraħx biss fuq il-membri eletti imma wkoll fuq is-Segretarji Eżekuttivi li huma l-kapijiet eżekuttivi, finanzjarji u amministrattivi ta' kull Kunsill. Għaldaqstant nemmen li dan l-irwol għandu wkoll jittieħed b'serjetà u responsabbiltà biex il-finanzi pubbliċi jiġu mħaddma bl-aħjar mod possibbli għall-ġid komuni ta' kull resident. Nemmen ukoll li din r-responsabbiltà għandha tinżel ukoll aktar 'l isfel u għaldaqstant nagħmel referenza għal kull ħaddiem tal-Kunsilli Lokali. Ħafna drabi huma l-ħaddiema li jimplimentaw ħafna mix-xogħlijiet li jiddeċiedi l-Kunsill. Għaldaqstant, hawnhekk ukoll wieħed jitlob li kull impjegat jagħmel xogħlu bl-akbar responsabbiltà. Biex nikkonkludi nemmen li r-resident żied l-aspettattivi tiegħu ta' dak li qed jistenna mill-Kunsilli Lokali. Jidher ukoll li matul dawn l-aħħar snin forsi mhux kull Kunsill beda jilħaq l-aspettattivi tar-residenti, dan anki jidher mill-fatt li kien hemm tnaqqis ta' dawk li ħarġu jivvutaw għal dawn l-elezzjonijiet. Għaldaqstant, wieħed irid jaħdem biex il-ħidma tal-Kunsill tkun aktar relevanti għall-ħajja ta' kull resident. Bil-koperazzjoni ta' kulħadd u billi kulħadd jerfa' r-responsabbiltajiet fdati lilu nistgħu naslu aktar viċin l-aspettattivi tar-residenti.